Gru-besonderhede in hof oor egpaar wat vermoor is | Maroela Media
Die rondgaande hof in Mosselbaai het Donderdag gru-besonderhede aangehoor rakende die moord op Tewie en Eurika Human.
ŉ Spesialis forensiese patoloog, dr. Christa Hattingh, het getuig dat Human minstens 11 kap- en steekwonde deur sy aanvallers toegedien is voordat hy vir dood op die vloer van sy motorhuis agtergelaat is.
Sy vrou, Eurika, is in haar slaapkamer vier keer met ŉ mes in die nek en bors gesteek.
Die egpaar is op 14 Junie 2016 in hul huis in Groot-Brakrivier in die Suid-Kaap oorval en vermoor. Hulle lyke is vier dae later deur ŉ vriendin gevind.
Die Humans se werknemer, Stephen Lokoro, staan tereg op twee klagte van moord en twee van roof met verswarende omstandighede. Thamsanqa Sishuba dien reeds twee lewenslange vonnisse vir die moorde uit.
Hattingh het getuig dat sy een van die moordwapens, ŉ swaar staalpyp met ŉ lem vooraan, in Human se klere gevind het toe sy die outopsie uitgevoer het.
ŉ Lid van die polisie se uniformtak in Groot Brak, ao. Frik Schutte, het vroeër vandag getuig dat hy die eerste polisiebeampte op die moordtoneel was. Hy het in grusame besonderhede aan regter Mark Sher beskryf wat hy by die Humans se huis aangetref het en gesê dat hy aanvanklik gedink het dat mev. Human dalk nog leef omdat daar lugborrels uit die wonde aan haar nek gekom het.
ŉ Paramedikus op die toneel kon egter geen hartklop vind nie en sy verklaring was dat mev. Human reeds ŉ geruime tyd dood was en dat haar liggaam begin ontbind het.
ŉ Buurman het aan hom gesê dat Human en haar man in die huis woon maar hy kon mnr. Human nêrens in die huis kry nie. Hy het tevergeefs na die motorhuis se sleutels gesoek en moes uiteindelik die slot breek om toegang te verkry. Daar het hy op mnr. Human se liggaam afgekom waar hy op sy maag gelê het.
Die buurman het die Humans se selfoonnommers aan hom verskaf maar albei fone was afgeskakel, het Schutte getuig.
Nog ŉ getuie, ao. Paulus Scheepers, het ŉ verklaring voorgelees wat die Humans se destydse huishulp, Jeanette Uithaler, in 2016 afgelê het. Sy is intussen met Alzheimer se siekte gediagnoseer en kon nie self getuig nie.
Uithaler sê in die verklaring dat die beskuldigde op die dag van die moord by haar huis vir haar kom sê het dat sy nie die volgende dag moet gaan werk nie omdat die Humans nie tuis gaan wees nie.
Tydens kruisondervraging deur adv. Dawie Scholtz, wat vir Lekoro verskyn, het Scheepers toegee dat hy nie ŉ kenner van Alzheimer se siekte is nie en dat hy nie kan sê of Uithaler met die aflê van die verklaring in 2016 reeds simptome van die siekte getoon het nie.
Die saak duur voort. Adv. Lenro Badenhorst is die aanklaer.
Tiener sterf in tref-en-trap
Alzheimers? Sommer skielik gekry nê Jeanette? Ek kry ook soms Alzheimers wanneer dit my pas. Rus in vrede liewe mense, mag hier behoorlike strawwe gegee word.
BRING DIE DOODSTRAF TERUG…
Hoe verdedig jy moordenaars?
Mark – Ras bril. Rêrig? Hoe kom jy tot daai gevolgtrekking? Miskien is jy die een wat Elvira se kommentaar lees soos jy wil en nie wat daar staan nie. Baie sterkte aan die familie en vriende in hierdie bitter hartseer saak
Mag reg en geregtigheid geskied…sterkte aan die getuies wat weer die afgryslike gebeure moet herleef dit kan nie maklik wees nie…veral die polisiebeampte AO Frik Schutte wat die ontdekking van die 2 liggame moes doen . Sterkte aan die familie en vriende.